YHTEISÖJEN ENSIMMÄISEN OIKEUSASTEEN TUOMIOISTUIMEN TUOMIO (muutoksenhakujaosto)
5 päivänä maaliskuuta 2008
Asia T-414/06 P
Philippe Combescot
vastaan
Euroopan yhteisöjen komissio
Muutoksenhaku – Henkilöstö – Virkamiehet – Kanteen tutkimatta jättäminen virkamiestuomioistuimessa – Kanteen nostamisen määräajat
Aihe: Valitus, jossa vaaditaan Euroopan unionin virkamiestuomioistuimen (toinen jaosto) asiassa F-114/05, Combescot vastaan komissio,
19.10.2006 antaman tuomion (ei vielä julkaistu oikeustapauskokoelmassa) kumoamista
Ratkaisu: Valitus hylätään. Philippe Combescot vastaa omista oikeudenkäyntikuluistaan, ja hänet velvoitetaan korvaamaan komission oikeudenkäyntikulut.
Tiivistelmä
Henkilöstö – Valitus – Määräajat – Valituksen nimenomainen hylkäämispäätös, joka on tehty vastauksen antamiselle asetetun
määräajan kuluessa mutta jota ei ole annettu tiedoksi
(Henkilöstösääntöjen 90 artiklan 2 kohta ja 91 artiklan 3 kohta)
Henkilöstösääntöjen 90 ja 91 artiklalla käyttöön otetussa muutoksenhakujärjestelmässä sen jälkeen, kun 90 artiklan 2 kohdassa
tarkoitettu vastauksen antamiselle asetettu neljän kuukauden määräaika on päättynyt, sitä, ettei kyseisessä määräajassa tehtyä
nimenomaista hylkäämispäätöstä ole annettu tiedoksi, on pidettävä implisiittisenä hylkäämispäätöksenä, jonka seurauksena alkaa
kulua kolmen kuukauden määräaika kanteen nostamista varten.
Tämä päätelmä on täysin valituksen tekemisen ja kanteen nostamisen määräaikojen tavoitteen mukainen, koska niillä pyritään
turvaamaan yhteisöjen toimielimissä oikeusvarmuus, joka on välttämätön yhteisöjen toimielinten moitteettomalle toiminnalle,
välttämällä se, että yhteisön toimenpiteet, joilla on oikeusvaikutuksia, voitaisiin asettaa kyseenalaiseksi rajoittamattomaksi
ajaksi. Nämä määräajat kuuluvat oikeusjärjestyksen perusteisiin (ordre public), eivätkä asianosaiset ja tuomioistuin voi määrätä
niistä.
Tällaisella päätelmällä ei loukata millään tavalla virkamiehen oikeutta oikeussuojaan eikä hänen puolustautumisoikeuksiaan,
jotka turvataan riittävästi ja joita suojataan asianmukaisesti virkamiehellä olevalla mahdollisuudella nostaa kanne hänelle
vastaisesta toimesta kolmen kuukauden kuluessa valituksen hiljaisesta hylkäämispäätöksestä.
(ks. 39, 43 ja 44 kohta)
Viittaukset: asia 79/70, Müllers v. TSK, 7.7.1971 (Kok. 1971, s. 689, 18 kohta); asia 40/71, Richez-Parise v. komissio, 17.2.1972
(Kok. 1972, s. 73, 6 kohta) ja asia 227/83, Moussis v. komissio, 12.7.1984 (Kok. 1984, s. 3133, 12 kohta)